Egeskov
Store norske leksikon,Kunst og estetikk,Arkitektur og landskap,Kirker, slott og gårder,Slott og palasser,Slott og palasser i Danmark
Egeskov er et gods og slott i Danmark, på Fyn, nordvest for Svendborg. Godset tilhører et selveiende fond, mens slottet tilhører slekten Ahlefeldt-Laurvig-Bille.
Gården er kjent siden 1300-tallet, og har blant annet tilhørt slektene Skinkel (1405–1545), Brockenhuus (1545–1615), Ulfeldt, Krag (1656–1784), Bille(-Brahe) (1784–1882, som stamhus fra 1811) og Ahlefeldt-Laurvig(-Bille) (1883–1979).Egeskov Veteranmuseum (opprettet i 1967) rommer fly, biler, motorsykler, hestevogner med mer. Egeskov slott Egeskov slott ble oppført av Frands Brockenhuus og i alt vesentlig fullført i 1554, og er Europas best bevarte vannborg fra renessansen. Slottet står på eikepæler nedrammet i en liten sjø, og består av to sammenbygde langhus i tre etasjer med runde hjørnetårn i øst og et firkantet trappetårn i vest. Byggherrens sønnedatter Rigborg Brockenhuus satt innesperret i et værelse i slottet i fem år (1599–1604) etter at hun hadde fått et barn utenfor ekteskap. Huset ble restaurert av Helgo Zetterwall i 1884–1886.Slottsparken omfatter flere historiske hageanlegg, blant annet en renessanse- og en barokkhage samt en engelsk park, og er åpen for publikum, mens slottet fortsatt er privatbolig for grevefamilien. Les mer i Store norske leksikon Danmarks historie arkitektur i Danmark Eksterne lenker Egeskov.dk